
Text rozhodnutia
Súd: Krajský súd Bratislava Spisová značka: 4S/85/2009 Identifikačné číslo súdneho spisu: 7908216270 Dátum vydania rozhodnutia: 27. 01. 2012 Meno a priezvisko sudcu, VSÚ: JUDr. Soňa Langová ECLI: ECLI:SK:KSBA:2012:7908216270.2 Uznesenie Krajský súd v Bratislave v právnej veci žalobcu: A. X., bytom S. XX/XX, C. proti žalovanému: Ministerstvo vnútra Slovenskej republiky, so sídlom Drieňová 22, 826 86 Bratislava o preskúmanie zákonnosti rozhodnutia žalovaného č. SVS-230-208//01891/TMB zo dňa 3.9.2008, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou doručenou Okresnému súdu Trebišov dňa 9.10.2008, postúpenej tunajšiemu súdu dňa 11.5.2009 prostredníctvom Najvyššieho súdu Slovenskej republiky sa žalobca domáhal preskúmania rozhodnutia žalovaného č. SVS-230-208//01891/TMB zo dňa 3.9.2008. Z obsahu podanej žaloby vyplýva, že žalobca sa domáhal postupu podľa ustanovení druhej hlavy piatej časti O.s.p., upravujúcej rozhodovanie o žalobách proti rozhodnutiam a postupom správnych orgánov. Podľa ust. § 1 ods. 1 zák. č. 71/1992 Zb. o súdnych poplatkoch v znení zák. č. 330/2007 Z.z. (ďalej len „ZoSP“), súdne poplatky (ďalej len "poplatky") sa vyberajú za jednotlivé úkony alebo konanie súdov, ak sa vykonávajú na návrh a za úkony orgánov štátnej správy súdov a prokuratúry (ďalej len "poplatkový úkon") uvedené v sadzobníku súdnych poplatkov a poplatku za výpis z registra trestov (ďalej len "sadzobník"), ktorý tvorí prílohu tohto zákona. Podľa ust. § 5 ods. 1 písm. a) ZoSP, poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ. Podľa ust. § 8 ods. 1 ZoSP v znení platnom ku dňu podania žaloby poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. Podľa ust. § 10 ods. 1 ZoSP v rovnakom znení, ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Súd vyzve poplatníka na zaplatenie poplatku splatného podaním návrhu na začatie konania predtým, ako nariadi pojednávanie tak, aby lehota od zaplatenia poplatku do pojednávania, vydania platobného rozkazu alebo rozhodnutia bez nariadenia pojednávania nebola dlhšia ako dva mesiace; túto lehotu môže predseda súdu z dôležitých dôvodov predĺžiť. Podľa položky 10 písm. b) sadzobníka súdnych poplatkov v znení platnom v čase podania žaloby, súdny poplatok za konanie o opravnom prostriedku proti rozhodnutiu správneho orgánu, ak rozhodol okresný súd alebo krajský súd a za preskúmanie rozhodnutí o priestupkoch bol v sume 1 000,- Sk (33,- eur). Žalobca poplatkovú povinnosť spolu so žalobou nesplnil, súd ho preto výzvou zo dňa 11.11.2011 vyzval na zaplatenie súdneho poplatku v súlade s ust. § 10 ods. 1 ZoSP v lehote 10 dní a zároveň ho poučil i o dôsledkoch nezaplatenia súdneho poplatku. Žalobcovi bola výzva súdu na zaplatenie súdneho poplatku za žalobu doručená dňa 24.11.2011, avšak v stanovenej lehote na túto výzvu nereagoval. Keďže žalobca súdny poplatok za žalobu na výzvu súdu nezaplatil, súd podľa ust. § 10 ods. 1 ZoSP konanie pre nezaplatenie súdneho poplatku, zastavil. O trovách konania súd rozhodol podľa ust. § 146 ods. 1 písm. c/ v spojení s ust. § 246c O.s.p. tak, že žiadnemu z účastníkov nepriznal náhradu trov konania, pretože pre iný postup nebol dôvod. Toto rozhodnutie prijal senát Krajského súdu v Bratislave pomerom hlasov 3 : 0. Poučenie: Proti tomuto uzneseniu možno podať odvolanie do 15 dní odo dňa jeho písomného doručenia na Najvyšší súd Slovenskej republiky, prostredníctvom Krajského súdu v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

